Հավելված

ՀՀ կառավարության 2017 թվականի

\_\_\_\_\_\_\_\_\_\_\_\_\_ -ի N \_\_\_\_\_ - Ա որոշման

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ԳՅՈՒՂԱՏՆՏԵՍՈՒԹՅԱՆ ՆԱԽԱՐԱՐՈՒԹՅՈՒՆ**

**Ծ Ր Ա Գ Ի Ր**

**Կ Ի Ս Ա Ն Ր Բ Ա Գ Ե Ղ Մ Կ Ո Ր Ի Դ Ե Լ Ի Տ Ի Պ Ի Ո Չ Խ Ա Ր Ի**

**Տ Ո Հ Մ Ա Բ Ո Ւ Ծ Ա Կ Ա Ն Տ Ն Տ Ե Ս Ո Ւ Թ Յ Ա Ն Ս Տ Ե Ղ Ծ Մ Ա Ն**

**(2 0 1 8 – 2 0 2 5 թթ.)**

1. **ՆԵՐԱԾՈՒԹՅՈՒՆ**
2. Պարենային անվտանգության տեսանկյունից, ինչպես ամբողջ աշխարհում, այնպես էլ՝ Հայաստանի Հանրապետությունում անասնապահությունը ունի կարևոր ռազմավարական նշանակություն, որը հանդիսանում է կենդանական ծագման օրգանական սննդամթերքի ստացման հիմնական աղբյուր: Անասնապահությունն ապահովում է գյուղատնտեսության համախառն արտադրանքի արժեքի 42.8%-ը:
3. 2016 թվականին հանրապետությունում անասնաբուծությունից ստացվել է 388.8 մլրդ դրամի համախառն արտադրանք, որի շուրջ 210 մլրդ դրամը կազմում է մսի, կաթի, ձվի և այլ արտադրանքի արտադրությունը: Անասնաբուծական մթերքների արտադրության ծավալում ոչխարաբուծությունից ստացվող մթերքի և հումքի արժեքը կազմում է դրա ընդամենը 10.5%-ը, մինչդեռ այս ոլորտի իրական հնարավորությունները մի քանի անգամ գերազանցում են այս ցուցանիշը:
4. Մեր հանրապետությունում այս ոլորտի զարգացումը պայմանավորված է ոչխարաբուծության վարման համար խիստ նպաստավոր բնակլիմայական պայմանների և առաջին հերթին, լեռնային արոտավայրերի ընդարձակ տարածքների առկայությամբ:
5. Թերևս դրանով է պայմանավորված այն հանգամանքը, որ անցյալ դարի մինչև 80-ական թվականները ոչխարների թիվը կտրուկ ավելացավ, սակայն հետագայում, պայմանավորված մի շարք հանգամանքներով դրանց գլխաքանակը կտրուկ նվազեց:
6. Ներկայումս հանրապետությունում բուծվող ոչխարներից են հայկական կիսանրբագեղմ կորիդելի տիպի կրոսբրեդային բրդածածկով մսաբրդակաթնատու կենդանիները, որը ստեղծվել է հայ գիտնականների նպատակաուղղված տոհմասելեկցիոն աշխատանքի արդյունքում (1964 թվականից): Տիպի ստեղծման գլխավոր նպատակն ավելացնել ոչխարամսի, կրոսբրեդային տիպի կիսանուրբ բրդի, ապրանքային կաթի և կաշեհումքի արտադրության ծավալները:
7. Վերջին տարիներին հանրապետությունից Իրանի Իսլամական Հանրապետություն կենդանի ոչխարների և/կամ ոչխարամսի արտահանման հաջողված փորձերը և արաբական մի շարք երկրների գործարարների կողմից հանրապետությունում աճեցված ոչխարների ձեռքբերման վերաբերյալ առաջարկությունները հուսալի երաշխիք են հանդիսանում այս ոլորտի ներդաշնակ զարգացման համար:
8. Վերոգրյալ հանգամանքները ոչխարաբուծությունը մեր հանրապետությունում կարող են դարձնել մրցունակ ոլորտ, իսկ արտահանման տեսանկյունից՝ անասնաբուծության ճյուղում առաջատար: Այսպես, 2017 թվականի հունվարի 1-ից մինչև հոկտեմբերի 10-ն ընկած ժամանակահատվածում Հայաստանի Հանրապետությունից արտահանվել է 17.1 հազար գլուխ մանր եղջերավոր կենդանի, ինչպես նաև 2563.3 տոննա մանր եղջերավոր կենդանու պաղեցրած միս:
9. Հաշվի առնելով ոչխարաբուծության վարման արդյունավետության բարձրացման, ինչպես նաև արոտավայրերի արդյունավետ օգտագործման առաջնահերթությունն այժմէական է հանրապետությունում ավելացնել բարձրարժեք տոհմային կենդանիներով հագեցած հոտերի տեսակարար կշիռը, որն ունի կենսաբանական և արտադրատնտեական կարևոր նշանակություն:
10. Ոչխարաբուծության զարգացումը մեր հանրապետությունում ենթադրում է համալիր միջոցների իրականացում, ինչը կնպաստի մի շարք ենթակառուցվածքների ձևավորմանը և մատուցվող ծառայությունների արդյունավետության բարձրացմանը: Մասնավորապես, հնարավորություն կընձեռի հիմնելու տոհմային կորիզ ունեցող ոչխարի հոտեր, ձևավորել ոչխարի բրդի և ոչխարենու մթերման կազմակերպություններ, ինչպես նաև բարձրացնել գյուղական համայնքների վարչական տարածքներում գտնվող արոտավայրերի կառավարման արդյունավետությունը:
11. **ՈՉԽԱՐԱԲՈՒԾՈՒԹՅԱՆ ՈԼՈՐՏԻ ՆԵՐԿԱ ՎԻՃԱԿԻ ՀԱՄԱՌՈՏ ԲՆՈՒԹԱԳԻՐԸ**
12. Հայաստանի Հանրապետությունում ոչխարաբուծությունը համարվում է անասնապահության ավանդական ճյուղերից մեկը, որը դարեր շարունակ բնակչությանը մատակարարել է բարձրորակ միս, կաթ, բուրդ և կաշեհումք: Հանրապետությունում ոչխարների առավելագույն գլխաքանակը հաշվառվել է 1982 թվականին և կազմել է շուրջ 2.2 մլն գլուխ:
13. Հայաստանի Հանրապետությունում բուծվում են կոպտաբուրդ (բալբաս, մազեխ, բոզախ, ղարաբաղյան) և կիսակոպտաբուրդ (հայկական կիսակոպտաբուրդ) ցեղերի ոչխարներ: Այլ ցեղերի հետ ներկայումս հանրապետությունում բուծվում են կիսանրբագեղմ մսաբրդատու կորիդելի տիպի կրոսբրեդային բրդածածկով մսաբրդակաթնատու ոչխարներ, որոնք ունեն կիսանուրբ բուրդ, աչքի են ընկնում բարձր մսային և բրդային մթերատվությամբ և 20-30%-ով գերազանցում են մյուս բուծվող ցեղերին, իսկ պտղատվությունը կազմում է 110%։ Կորիդելի տիպի խոյերի հետ տրամախաչման արդյունքում ստացված սերունդների կաթնատվությունը հասնում է մինչև 60 կգ-ի։
14. Համաձայն Հայաստանի Հանրապետության ազգային վիճակագրական ծառայության կողմից իրականացված, գյուղատնտեսական կենդանիների համատարած հաշվառման, 2012 թվականի համեմատ 2017 թվականին ոչխարների գլխաքանակն աճել է 24.6%-ով կամ 138.3 հազար գլխով և կազմել է 699.6 հազար գլուխ, իսկ մաքիներինը՝ 477.8 հազար գլուխ:

**Աղյուսակ 1**

**Հայաստանի Հանրապետությունում ոչխարների գլխաքանակի, մսի և բրդի արտադրության դինամիկան ըստ տարիների**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Ցուցանիշը** | **Չափի միավոր** | **Տարին** | | | | | | **2017թ./2012թ. նկատմամբ, %** |
| **2012** | **2013** | **2014** | **2015** | **2016** | **2017** |
| **Ոչխարներ** | հազ գլուխ | 561.6 | 645.7 | 687.1 | 713.9 | 747.3 | 699.9 | **124.6** |
| **Ոչխարի և այծի միս** (սպանդային քաշով) | հազ տոննա | 8.5 | 9.0 | 9.1 | 9.8 | 10.2 | 10.6**\*** | **124.7** |
| **Բուրդ**  (ֆիզիկական քաշով) | տոննա | 1280 | 1426 | 1477 | 1571 | 1644 | 1540**\*** | **120** |
| **Մեկ ոչխարի միջին բրդատվությունը** (ֆիզիկական քաշով) | կգ | 2.2 | 2.2 | 2.2 | 2.2 | 2.2 | 2.2**\*** | **100** |

**\* *Կանխատեսվող***

1. Անասնագլխաքանակի աճին զուգահեռ ավելացել է նաև մանր եղջերավոր կենդանիներից ստացվող մսի ծավալները՝ տարեկան միջինը 4.4%-ով: Կանխատեսվում է, որ 2017 թվականին ոչխարի և այծի մսի արտադրության ծավալները կկազմեն շուրջ 22.5 հազար տոննա կենդանի կամ 10.6 հազար տոննա սպանդային զանգվածով:
2. Հանրապետությունում մեկ ոչխարի տարեկան միջին բրդատվությունը կազմում է շուրջ 2.2 կգ (ֆիզիկական քաշով), իսկ բրդի արտադրության համախառն ծավալը՝ միջինը 1450 տոննա/տարի, որում հիմնականում գերակշռում են տարրասեռ՝ կոպիտ և կիսակոպիտ բրդատեսակները:
3. **ԾՐԱԳՐԻ ՆԱՊԱՏԱԿԸ ԵՎ ԽՆԴԻՐՆԵՐԸ**
4. Ծրագրի գլխավոր նպատակը տոհմային գործունեությամբ զբաղվող տնտեսության ստեղծումն է, որտեղ համակարգված տոհմասելեկցիոն աշխատանքների միջոցով կիրականացվի հանրապետությունում բուծվող հայկական կիսանրբագեղմ կորիդելի տիպի բարձրարժեք տոհմային ոչխարների բուծում, տոհմային վաճառքի միջոցով տվյալ ցեղի բուծման համար առավել բարենպաստ բնակլիմայական պայմաններ ունեցող մարզերում ինչպես տոհմային, այնպես էլ՝ հանրապետության մի շարք տնտեսություններում խառնածին ոչխարների բարդ վերարտադրական տրամախաչման միջոցով կորիդելի տիպի բարձր մթերատու հոտերի ձևավորում և բուծվող ոչխարների մթերատվության մակարդակի բարձրացում:
5. *Ծրագրի խնդիրներն են՝*
6. կիսանրբագեղմ կորիդելի տիպի մսաբրդային ուղղության ոչխարաբուծական տոհմաբուծարանի ստեղծում,
7. ոչխարների պտղատվության և մթերատվության բարձրացում,
8. ոչխարաբուծության վարման ինտենսիվ տեխնոլոգիայի ներդրում,
9. բնական կերհանդակների և արոտավայրերի արդյունավետ օգտագործում,
10. ճյուղի վարման արդյունավետության բարձրացման նպատակով մասնագիտացված խորհրդատվության իրականացում:
11. *Խնդիրների լուծման քայլերը՝*
12. մասնավոր ներդրողների մասնակցությամբ նոր տոհմաբուծարանի ստեղծում,
13. տոհմաբուծարանի տոհմային կորիզը ձևավորելու նպատակով կիսանրբագեղմ կորիդելի տիպի մսաբրդային ուղղության ոչխարների (շիշակներ, մաքիներ) տեղում ընտրություն և արտադրող խոյերի ներմուծում, տոհամսելեկցիոն աշխատանքների իրականացում (ընտրություն, զույգընտրություն, մաքրացեղ բուծում, տրամախաչումներ),
14. տիպին բնորոշ կենդանիների գենետիկական ամբողջ ներուժը արդյունավետ օգտագործելու և որակյալ արտադրանք (միս, բուրդ, կաթ) արտադրելու նպատակով անհրաժեշտ է պահվածքի և կերակրման ինտենսիվ և նորագույն տեխնոլոգիաների (կթի մեքենա, մեքենայական խուզ և այլն) ներդրում, ինչը հնարավոր է իրկանացնել Հայաստանի Հանրապետության գյուղատնտեսության նախարարության կողմից սուբսիդավորվող ցածր տոկոսադրույքով վարկերի նպատակային օգտագործմամբ,
15. կենդանիների նորմավորված, լիարժեք կերակրումն ապահովելու և միաժամանակ բարձրորակ, սակայն ցածր ինքնարժեքով ոչխարաբուծական արտադրանք ստանալու նպատակով առավել արդյունավետ կօգտագործվեն հանրապետության լեռնային և կտրտված արոտները, ինչպես նաև կերհանդակները,
16. Գյուղատնտեսության զարգացման հիմնադրամի կողմից մատուցվող խորհրդատվական ծրագրերի մեջ կներառվեն նաև փոքր և միջին տնտեսություններին ոչխարաբուծական ճյուղի արդյունավետ վարմանն ուղղված թեմաներ:
17. **ԾՐԱԳՐԻ ՆԿԱՐԱԳԻՐԸ**
18. Կորիդելի տիպը հանդիսանում է կիսանրբաագեղմ մսաբրդակաթնատու ուղղության ոչխարների ցեղ, որն հանրապետության տարածքում բուծվող այլ ոչխարների ցեղերի համեմատ ունի ավելի բարձր մթերատվություն և կաթնատվություն, իսկ կենդանիներն արդեն հարմարված են տեղի բնակլիմայական պայմաններին։
19. Ծրագրի շրջանակներում նախատեսվում է մասնավոր տնտեսության բազայի վրա հիմնել տոհմաբուծարան, որը տոհմային ոչխարներով համալրելու նպատակով անհրաժեշտ է հանրապետություն ներկրել 15 գլուխ արտադրող խոյ (սովետական մսաբրդատու ցեղ), իսկ տեղական շուկայից գնել 200 գլուխ էգ հայկական կիսանրբագեղմ կորիդելի տիպի կենդանիներ (շիշակներ, մաքիներ) (աղյուսակ 2)։ Հետագայում նախատեսվում է տնտեսության հզորությունը հասցնել մինչև 500 գլխի։
20. Պետության մասնակցությունը նշված ծրագրին կայանալու է. տոհմաբուծարանի կառավարմանը մասնակցության, տոհմասելեկցիոն աշխատանքների, կենդանիների զուգաորման և ծնի օպտիմալ ժամկետների պլանավորման և իրականացման, պահվածքի և կերակրման ճիշտ տեխնոլոգիայի կիրառման վերաբերյալ համապատասխան խորհրդատվության տրամադրման, ինչպես նաև կենդանիների իրացման առավել շահավետ ժամկետների հստակեցման գործում:

**Աղյուսակ 2**

**Տոհմաբուծարանի ստեղման համար անհրաժեշտ գլխաքանակը**

|  |  |  |  |
| --- | --- | --- | --- |
| **Կենդանիները** | **Գլխաքանակը,** գլուխ | **Արժեքը,** ՀՀ դրամ | **Ընդամենը** |
| Խոյեր | 15 | 250000 | 3750000 |
| Մաքիներ | 200 | 200000 | 40000000 |
| ***Ընդամենը կենդանիներ*** | **215** | - | **43750000** |

1. Տոհմաբուծարանի ստեղծման համար անհրաժեշտ հիմնական միջոցների ընդհանուր արժեքը կազմում է 140.3 մլն ՀՀ դրամ (աղյուսակ 2; 3):

**Աղյուսակ 3**

**Անհրաժեշտ հիմնական միջոցներ**

|  |  |  |  |
| --- | --- | --- | --- |
| **Ցուցանիշներ** | **Անհրաժեշտ մակերեսը,** մ2 | **Գումարը** | **Ընդամենը** |
| **Անհրաժեշտ շինություններ** | 1345 | 50000 | 67250000 |
| **Անհրաժեշտ զբոսահրապարակ** | 1776 | 3000 | 5328000 |
| **Բեռնատար ավտոմեքենա** | 2 | 7000000 | 14000000 |
| **Սարքավորումներ**  (կթի մեքենա, խուզի մեքենա, խմոցներ) | - | | 10000000 |
| ***Ընդամենը*** | | | **96578000** |

1. Մսաբրդային ոչխարաբուծության գծով տոհմաբուծարանի ստեղծման աշխատանքները նպատակահարմար է իրականացնել կիսանրբագեղմ մսաբրդատու ոչխարաբուծության գոտում (ՀՀ Կոտայքի, ՀՀ Շիրակի, ՀՀ Գեղարքունիքի մարզեր):
2. Ելակետային տարում տոհմաբուծարանի համար անհրաժեշտ 200 գլուխ մայրական կազմն առաջարկվում է ձևավորել Հայաստանի ազգային ագրարային համալասարանի ՀՀ Կոտայքի մարզի Աբովյանի տարածաշրջանի Բալահովիտի ուսումնափորձնական տնտեսությունում առկա բարձր մթերատու կորիդելի տիպի ոչխարների բազայի վրա:
3. Տոհմաբուծարանի բնականոն գործընթացն արդյունավետ կազմակերպելու և բարձրորակ տոհմանյութ արտադրելու նկատառումներից ելնելով անհրաժեշտ է.
4. տնտեսությունում առկա կենդանիների համարակալում և անձնագրավորում,
5. ոչխարների ծնի մատյանի վարում, ծնի ժամանակ անհատական հաշվառում, գառների կշռում և դրանց նկարագրում, համարակալում,
6. ոչխարների բոնիտավորում, բրդի նմուշների ընտրում և բոնիտավորման անհատական մատյանների վարում, անհատական բոնիտավորման հաշվետվությունների կազմում,
7. գեղմերի անհատական հաշվառում, գեղմերի ընտրություն ֆիզիկատեխնիկական հետազոտությունների համար,
8. կենդանի զանգվածի, բրդատվության բրդի երկարության և որակի տվյալների անցկացում համապատասխան մատյաններում,
9. վաճառքի ենթակա տոհմային մատղաշի փաստաթղթերի ձևակերպում,
10. նախնական բոնիտավորման անցկացում,
11. արտադրող խոյերի վերջնական ստուգում և զույգընտրության պլանի կազմում,
12. մաքիների և մատղաշի հոտերի ձևավորում,
13. արտադրող խոյերի ու մաքիների՝ ըստ սերնդի որակի գնահատման ընտրություն,
14. մաքիների զուգավորման անցկացում և զուգավորման ժամանակ հաշվառման կազմակերպում,
15. կենդանիների մթերատվության և տոհմային ծառայության տվյալների գրանցում, խոյերի ու մաքիների անհատական տոհմային քարտերի լրացում, խոյերի՝ ըստ սերնդի որակի գնահատման տեղեկագրերի լրացում,
16. ստացված տվյալների ընդհանրացում և թվայնացում:
17. Կիրականացվի տնտեսությունում բուծվող տոհմային կորիզի պահպանում, վերանորոգման մատղաշի ընտրություն, ինչպես նաև տոհմային վաճառքի իրականացում, միաժամանակ վերարտադրության համար ոչ պիտանի կենդանիները կհանձնվեն մսի:
18. Տոհամբուծական տնտեսությունը հանրապետության արդյունաբերական և գյուղացիական տնտեսություններին կմատակարարի բարձր մթերատու տոհմային կենդանիներ, որով և հիմք կդրվի հանրապետությունում տոհմային ոչխարաբուծության ստեղծմանը և զարգացմանը:
19. Հոտի կառուցվածքում արտադրող խոյերի տեսակարար կշիռը տատանվում է միջինը 3.8, մաքիներինը՝ 57.2, վերանորոգման շիշակները՝ 25.7, իսկ խոյիկներինը՝ 22 տոկոսների սահմաններում: Նախատեսվում է տոհմաբուծարանի վերջնական հզորությունը 2025 թվականին հասցնել միջինը 1000 գլխի, որտեղ մայրական կորիզը կկազմի 500 գլուխ: Աղյուսակ 4-ում ներկայացված է հոտի տարեկան շարժը 8 տարվա կտրվածքով:

**Աղյուսակ 4**

**2018-2025 թվականների հոտի կառուցվածքը,** գլուխ

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Սեռահասակային խումբը** | **Տարիներ** | | | | | | | |
| **12.2018** | **12.2019** | **12.2020** | **12.2021** | **12.2022** | **12.2023** | **12.2024** | **21.2025** |
| **Արտադրող և փորձախոյեր** | 15 | 14 | 25 | 24 | 22 | 23 | 22 | 22 |
| **Մաքիներ** | 200 | 198 | 275 | 307 | 351 | 399 | 474 | 507 |
| **Վերանորոգման շիշակներ** | - | 193 | 97 | 134 | 151 | 171 | 195 | 232 |
| **Խոյիկներ** | - | - | 97 | 134 | 151 | 171 | 194 | 232 |
| ***Ընդամենը*** | **215** | **405** | **494** | **599** | **675** | **764** | **885** | **993** |

1. Մաքիների գլխաքանակի հիման վրա որոշվում է արտադրող և փորձախոյերի անհրաժեշտ գլխաքանակը՝ ելնելով մաքիների զուգավորման եղանակից: Ձեռնքաշ զուգավորման եղանակի դեպքում, յուրաքանչյուր 40-50 գլուխ մաքու համար կպահանջվի մեկ գլուխ արտադրող խոյ, իսկ 100-120 գլուխ մաքու հաշվով՝ մեկ փորձախոյ:
2. Յուրաքանչյուր տարի նախատեսվում է խոտանել հասակավոր գխաքանակի 20-25%-ը, ինչից հետևում է, որ մաքիները տոհմաբուծարանում պահվելու են մինչև 5-6 տարեկան հասակը: Հաշվարկներն իրականացվել են պտղատվության միջին մակարդակը ընդունելով 110%:
3. Լակտացիայի ընթացքում յուրաքանչյուր մաքուց նախատեսվում է ստանալ 60 կգ ապրանքային կաթ (մաքիների կիթն անց է կացվելու արոտային շրջանի սկզբից մինչև գառներին մայրերից լրիվ անջատելը):
4. Հոտի վերանորոգումը պետք է կատարել գնման կամ մատղաշների խմբերից հասակավորների խումբ համապատասխան գլխաքանակի փոխադրումով: Այդ նպատակի համար պետք է ունենալ վերանորոգման մատղաշի անհրաժեշտ գլխաքանակ, որը գնահատվել է բոնիտավորման ժամանակ (13-15 ամսականում): Հոտի վերանորոգման համար առանձնացված մատղաշի գլխաքանակը 20-25%-ով պետք է գերազանցի պահանջվող գլխաքանակին:
5. Հոտի ընդունված կառուցվածքը համապատասխանում է ճյուղի ինտենսիվ վարման պահանջներին, իսկ վերարտադրության համար ոչ պիտանի մատղաշն իրացվում է ծնված տարում, որի դեպքում, զգալիորեն բարձրանում է մթերքների արտադրությունը տարեսկզբի մակ գլխի կամ մեկ մաքու հաշվով:
6. Տոհմաբուծարանի հոտի վերարտադրության համար ոչ պիտանի մատղաշն նախատեսվում է ընթացիկ տարում իրացնել որպես տոհմանյութ, դրանով իսկ համալրելով հանրապետությունում առկա հոտերը բարձրարժեք տոհմային կենդանիներով, ինչը իր հերթին կխթանի տոհմային վաճառքի ինստիտուտի ձևավորմանը և զարգացմանը:
7. **ԾՐԱԳՐԻ ՖԻՆԱՆՍԱԿԱՆ ԲԱՂԱԴՐԻՉԸ**
8. Ծրագիրը նախատեսվում է իրականացնել մասնավոր հատվածի ներդրումների միջոցով, որը կազմում է 140.3 մլն ՀՀ դրամ՝ ներառյալ անհրաժեշտ շինությունները, հիմնական միջոցները և կենդանիների սահմանված քանակը, որից առաջին տարվա անհրաժեշտ գումարը կազմում է 92.04 մլն ՀՀ դրամ։ Ծրագրի իրականացման տարբեր տարիներին, մասնավորապես, 4-րդ և 6-րդ տարիներին նախատեսվում է ևս 24.1-ական մլն ՀՀ դրամ ներդրումներ: Տոհմաբուծարանի գործունեության հինգերորդ տարվանից սկսված ֆերմայի գործառնական գործունեությունից առաջացած զուտ դրամական հոսքերը դառնում են դրական (աղ. 5):

**Աղյուսակ 5**

**«Հայաստանի Հանրապետությունում ոչխարաբուծության զարգացման ծրագրի» արդյունավետության հաշվարկ,** ՀՀ դրամ

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Ծրագրի արժեքը** | **Տարեթիվը** | | | | | | | | |
| **2018** | **2019** | **2020** | **2021** | **2022** | **2023** | **2024** | **2025** | **2026** |
| Հիմնական միջոցներ | 48,289,000 | - | 24,144,500 | - | 24144500 | **-** | **-** | **-** | **-** |
| Կենդանիներ | 43,750,000 | - | - | - |  | **-** | **-** | **-** | **-** |
| **Ընդամենը** | **92,039,000** | **-** | **24,144,500** | **-** | **24,144,500** | **-** | **-** | **-** | **-** |
| **Վաճառքից եկամուտ,** ՀՀ դրամ | **670,700** | **4,088,240** | **10,811,575** | **16,199,255** | **20,541,525** | **22,885,810** | **25,085,045** | **31,579,455** | **38,790,990** |
|  | | | | | | | | | |
| **Անհրաժեշտ միջոցներ** | (201,879) | (466,655) | (603,657) | (758,448) | (872,518) | (979,447) | (1,102,736) | (1,277,364) | (1,389,716) |
| Կեր | (2,069,949) | (5,609,759) | (6,885,747) | (8,450,013) | (9,555,685) | (10,822,477) | (12,494,343) | (14,110,865) | (14,680,472) |
| Աշխատավարձ | (4,300,000) | (4,766,667) | (4,766,667) | (4,766,667) | (4,766,667) | (5,566,667) | (5,566,667) | (5,566,667) | (5,566,667) |
| **Ընդամենը տարեկան ելք** | **(6,571,828)** | **(10,843,081)** | **(12,256,070)** | **(13,975,127)** | **(15,194,870)** | **(17,368,591)** | **(19,163,745)** | **(20,954,896)** | **(21,636,855)** |
|  | | | | | | | | | |
| **Այլ Ծախսեր** | (2,000,000) | (303,821) | (374,470) | (460,423) | (521,410) | (590,096) | (679,854) | (769,411) | (803,509) |
| **Այլ գործառնական ծախսեր** | (965,780) | (965,780) | (965,780) | (965,780) | (965,780) | (965,780) | (965,780) | (965,780) | (965,780) |
|  | | | | | | | | | |
| **Ընդամենը դրամական ներհոսք** | 670,700 | 4,088,240 | 10,811,575 | 16,199,255 | 20,541,525 | 22,885,810 | 25,085,045 | 31,579,455 | 38,790,990 |
| **Ընդամենը դրամական արտահոսք** | (9,537,608) | (12,112,681) | (13,596,320) | (15,401,330) | (16,682,060) | (18,924,467) | (20,809,379) | (22,690,087) | (23,406,144) |
| **Զուտ դրամական հոսքեր** | **(8,866,908)** | **(8,024,441)** | **(2,784,745)** | **797,925** | **3,859,465** | **3,961,343** | **4,275,666** | **8,889,368** | **15,384,846** |
|  | | | | | | | | | |
| **Անհարժեշտ ներդրումներ** | (100,905,908) | (8,024,441) | (26,929,245) | - | - | - | - | - | - |
| **Ետգնման ժամկետայնություն,** տարի | **13** | | | | | | | | |

1. Ծրագրի բոլոր ժամանակահատվածների համար պահպանման միավոր ծախսերը միավոր հաշվարկով անփոփոխ են և հաշվարկված են 2017 թվականի գներով, ոչխարամսի 1 կգ-ի գինը ընդունված է 2100 ՀՀ դրամ, բրդինը՝ 1000 ՀՀ դրամ, արոտավայրի 1 հա վարձակալության վճարը 4000 ՀՀ դրամ, խոտի 1 կգ-ի ինքնարժեքը 35 ՀՀ դրամ, սիլոսինը՝ 11 ՀՀ դրամ, իսկ խտացրած կերինը՝ 125 ՀՀ դրամ։
2. Գները հաշվարկված են ելնելով այն հանգամանքից, որ տոհմաբուծարանը պետք է ունենա սեփական կերարտադրություն:
3. Ծրագրի ետգնման ժամկետայնությունը 13 տարի է։ Տնտեսությունը 7-րդ տարվանից սկսված գործում է իր ամբողջ ներուժով՝ դրամական զուտ հոսքերը հասցնելով տարեկան 21.5 մլն ՀՀ դրամի, որը կպահպանվի հաջորդող տարիների ընթացքում։
4. Կերի ծախսն ընդհանուր ծախսերի հաշվարկի մեջ կազմում է միջնը 55%:
5. **ԾՐԱԳՐԻՑ ԱԿՆԿԱԼՎՈՂ ԱՐԴՅՈՒՆՔՆԵՐԸ**
6. Մասնավոր հատվածի հետ համագործակցության արդյուքնում հանրապետությունում կստեղծվի կիսանրբագեղմ կորիդելի տիպի ոչխարի տոհմաբուծարան, որն ունենալով կարևոր ռազմավարական նշանակություն, հնարավորություն կընձեռի որակապես բարելավել հանրապետության հոտերը, դրանք համալրելով տոհմասելեկցիոն նպատակաուղղված աշխատանքի արդյունքում ստացված տոհմամթերատու բարձր հատկանիշներով օժտված կենդանիներով:
7. Տոհմաբուծարանի ստեղծումը կնպաստի հայ գիտնականների կողմից ստեղծված կիսանրբագեղմ կորիդելի տիպի ոչխարների գենոֆոնդի պահպանմանը և բարելավմանը, որի արդյունքում ստացված ցանկալի տիպի սերունդը օժտված կլինի բարձր մթերատվության և պտղատվության ցուցանիշներով, որը հնարավորություն կտա ոչխարաբուծության ոլորտը դարձնել առավել արդյունավետ։
8. Տոհմաբուծարանի ստեղծումը կնպաստի հանրապետությունում տոհմային վաճառքի ինստիտուտի կայացմանը:
9. Տոհմաբուծարանի գործունեության արդյունքում մինչև 2025 թվականը հանրապետությունում կիրականացվի շուրջ 1260 գլուխ կիսանրբագեղմ կորիդելի տիպի տոհմային ոչխարների վաճառք (տարեկան շուրջ 180 գլուխ), ինչպես նաև տարեկան լրացուցիչ կարտադրվի ավելի քան 14 ցենտներ ոչխարամիս (3.5 մլն ՀՀ դրամ) և շուրջ 17.9 տոննա ոչխարի կաթ (3.6 մլն ՀՀ դրամ), մինչդեռ սկսած 2026 թվականից այն համապատասխանաբար կկազմի՝ 2.4 ցենտներ ոչխարամիս, 26.6 տոննա ոչխարի կաթ և 380 գլուխ տոհմային կենդանի տարեկան: